Vanġelu: Ġesu jkompli d-diskors tiegħu fiċ-ċenaklu, u naqraw biċċa oħra mit-Testment tiegħu. Huma kliem ta' mħabba tal-Għarus lill-għarusa tiegħu (il-Komunita). Il-kelma "tħobb" insibuha 26 darba f'dan it-Testment imqassam f'ħames kapitli. "Jekk tħobbuni....." Ġesu jitlob l-imħabba tagħna lejh seba' darbiet f'dawn il-kapitli. "Tħobbuni" żgur mhux xi sentimentaliżmu, imma "min irid jgħaqqad ħajtu ħaġa waħda ma' Tiegħi" – l-istess kif għarus jitlob lill-għarusa tgħaqqad ħajjitha ma' ħajtu fi proġett ta' mħabba "sa mal-mewt tifridna". "Tħarsu l-Kmandamenti Tiegħi," mhux biss l-10 tas-soltu imma li ngħixu kemm jista' jkun kif għex Hu – għotja għall-oħrajn. Il-ħajja ta' żagħżugħ tinbidel ta' taħt fuq hekk kif jiġġennen wara tfajla: jibda jagħmel kollox biex jogħġobha, jilbes aħjar, jistudja, jistinka u jaħdem aktar. Għax imħabba sinċiera bħal din tiġġenera ħafna enerġija. Meta wieħed isir iħobb tassew lil Ġesu jagħmel l-istess. Ftit vrus qabel ma qal "tħarsu l-Kmandamenti" kien għadu kif qalilhom: "Nagħtikom bħala rigal kmandament ġdid (ġdid fis-sens li se jieħu post l-oħrajn kollha ta' qablu): li tħobbu lil xulxin bħalma ħabbejtkom jien. Minn dan jgħarfukom li intom dixxipli Tiegħi." Dan hu kmand wieħed li mhux se jiġi imponut minn barra bħal dawk tal-liġi l-qadima. Dil-ħajja tal-Imħabba mogħtija lilna bħala don mill-Missier Etern, hi l-istess Imħabba li sostniet lil Ġesu tul ħajtu u hija l-istess spirtu mogħti lilna biex isir kmandament fina, u nobduh mhux għax bil-fors, imma sforz l-identita tagħna ta' wlied Alla. Bħal Ġesu li obda sal-mewt mhux imħabba xi kmandament li ġie mpost fuqu minn barra, imma għax kien dan l-ispirtu fih li qanqlu biex jagħti ħajtu minn rajh, għax din hi l-Ħajja Divina: ir-rigal tal-Imħabba. In fatti il-messaġġ kollu ta'Ġesu jista' jinġabar f'din il-kelma waħda: "Ħobbu!" Dan ma jitwettaqx b'azzjoni waħda imma b'diversi, i.e. kull mument ta' ħajjitna jien irrid nagħżel il-mod kif se nħobb l-aktar. Fl-innu għall-imħabba ta' San Pawl insibu li l-imħabba taf tadatta ruħha għal kull sitwazzjoni. Min iħobb bħal Ġesu jaf x'iferraħ il-proxxmu u x'jgħinu biex jitbissem u jħossu tajjeb. "Tħarsu l-Kmandamenti..." tħarsu, i.e. iżżommuhom f'qalbkom, ikunu l-ħin kollu għad-dispożizzjoni tagħkom biex, malli jinqala' l-bżonn, tirreferu għalihom. F'kelma waħda nagħmluhom parti minna, mill-istess ħajja tagħna. Il-konsegwenza ta'min jagħmel hekk hi li jkun disponibbli biex jirċievi l-Ispirtu s-Santu: "u Hu jagħtikom Difensur", dak li se jkun viċin tagħkom biex jiddefendikom mill-inklinazzjonijiet u xewqat ħżiena. Dment li Ġesu kien fid-dinja, Hu kien id-Difensur tal-Appostli. Imma issa li sejjer, qed iwiegħed Difensur, Konsolatur li se jibqa' magħna għal dejjem. Dan hu l-Ispirtu tal-verita, i.e. dak li se jgħinna nimxu mhux fil-gideb imma fis-sewwa, i.e. ngħixu ħajja vera, awtentika. L-anqas iħallina nidħku bina nfusna. Nieħdu tnejn min-nies li jkollom xi jgħidu fuq xi ħaġa. Jgħollu leħinhom, iħarsu b'qilla, u forsi jaslu biex jaħbtu għal xulxin. Din mhix imġieba umana imma bestjali. Il-bniedem veru jiddi minnu dak li jikkaratterizzah: imbuttat mill-Ispirtu li jgħix fih, jagħmel kollox bl-imħabba. Fil-fatt, kull azzjoni li mhix ġejja mill-imħabba hija gidba. ...."li d-dinja ma tistax tilqgħu.." Mhux qed jgħid għall-oħrajn imma għal dik il-parti fija li tkompli tixxennaq għall-poter, regħba, eċċ u li tipprova tfixkel ir-rapport tiegħi ta' servizz għall-oħrajn. Din is-sħaba sewda tinsab f'kull wieħed minna u tkun trid toħnoq il-miġja tas-Saltna l-ġdida, i.e. is-saltna tal-ħrief mhux tal-ilpup. "...iżda intom tagħarfuh, għax jiġi jgħammar fikom." L-Appostli għadhom kif raw lil Ġesu jaħslilhom riġlejhom, joffri l-id tal-ħbiberija lil Ġuda, iqawwi qalb Pietru. Dan l-Ispirtu jafuh għax rawh jaħdem fi Kristu. Il-Qawwa ta' dan l-istess Spirtu se tgħaddi għal għand l-Appostli, Qawwa li tgħinhom u tgħallimhom kif għandhom iħobbu. "Ma nħallikomx iltiema". Iltim u armel hu dak li sofra firda ta' xi ħadd għażiż. Ġesu jserraħ moħħ l-Appostli (u aktar tard lill-Komunita Nisranija) li fuq il-Kalvarju se jmut il-ġisem li kien limitat bħal ta' kull bniedem ieħor. Imma issa se jerġa' jiġi u jkun preżenti f'ħajjithom b'ġisem ġdid, glorjuż u bla limiti. Se jkun preżenti l-ħin kollu magħna għax ma jkollux bżonn mistrieħ jew irqad. "Ftit ieħor u d-dinja ma taranix aktar, ma tarax il-ġisem antik tiegħi. Imma intom għad tarawni bil-ġisem il-ġdid, għax jien ngħix. U din il-ħajja se ngħaddiha lilkom." Din se tkun il-mixja ta' kull Nisrani li kuljum jiskopri dejjem aktar xi tfisser il-ħajja ta' Kristu (l-Għarus) mogħtija lill-Komunita (l-Għarusa) bħala don. "Dak in-nhar intom tagħarfu li jien f'Missieri u intom fija u jiena fikom." Dan hu l-għan ta' kull Quddiesa: l-għaqda tal-membri tal-Komunita bejniethom, u l-għaqda tal-Komunita fit-Trinita. Wara kollox il-Quddiesa hija ikla ta' tieġ: "Ikteb: 'Hienja dawk li kienu mistiedna għall-mejda TAT-TIEĠ tal-Ħaruf'. Qalli: 'Dan hu kliem tassew ta' Alla'"(Apok: 29, 7-9) Kristu li hu wieħed jiġi fina li aħna ħafna. U aħna li aħna ħafna nsiru ħaġa waħda permezz ta' Kristu (Communion = union of the Community). "Min għandu l-Kmandamenti tiegħi ...dan hu li jħobbni." Dan id-diskors ta' Ġesu, għalkemm imsejjaħ minn xi wħud bħala Testment, mhux xi tmiem imma bidu.
Lectio Divina: Is-6 Ħadd tal-Għid Sena A